புத்தகம் என்பது ஒற்றைச் சொல்.அதனுள் விரியும் உலகம் தனித்த அற்புதம்.என் வாழ்வில் அதிகதிகம் நேசித்த பொருள் புத்தகம் என்பதைத் தாண்டித் தீராத நெடுங்காலக் காதல் புத்தகத்தின் மீதானது .மதுரையில் ந்யூ சினிமா என்றொரு தியேட்டர் மீனாட்சி அம்மன் கோயிலுக்கு அருகாமையில் அமைந்திருந்தது.இல்லாமற் போன ஆயிரம் தியேட்டர்களில் ஒன்றான ந்யூ சினிமாவின் தலவரலாற்றில் புத்தகங்களுக்கென்று பெரிய பங்கு உண்டு.மதுரையின் பழைய புஸ்தகக் கடைகள் பெரும்பாலும் அந்த தியேட்டரைச் சுற்றித் தான் அமைந்திருந்தன.இப்போது அந்தத் தியேட்டர் இல்லை அதன் எதிர்ப்பக்கம் வரிசையாகப் பல கடைகள் பழைய புத்தகங்களை வணிகம் செய்கின்றன.வெளியே இருந்து பார்த்தால் எல்லாமே புத்தகக் கடைகளாகத் தான் தெரியும் என்றாலும் பல கடைகள் கல்விநூல்களுக்கானவை.அவற்றுக்குள்ளேயே பள்ளிப் புத்தகங்களுக்கென்றும் கல்லூரிக்கென்றும் பொறியியல் உள்ளிட்ட சிறப்புப் படிப்புக்கென்றெல்லாம் தனித்தனிக் கடைகள் உண்டு.பலவூர் பேருந்துகளின் வரிசையில் ஆங்காங்கே தென்படும் ஒன்றிரண்டு பேருந்துகளை மாத்திரம் கண் மிளிரப் பார்ப்பது உண்டல்லவா..?தேடலின் பூர்த்தி தரும் ஒளிர்தல் அலாதியானது.அப்படியான கடைகளில் வாசிப்புக்கான புத்தகங்களை கையாள்கிற கடைகளுக்கென்று தனித்த இடக்குறிப்புகள் உண்டு.